Det blir alltid värre framåt natten

«Det blir alltid värre framåt natten», engelsk tittel: «When the Night Comes», er en svensk popsang fra 1978 som ble fremført av Björn Skifs. Sangen er skrevet av Peter Himmelstrand og vant svenske Melodifestivalen 1978. Himmelstrand hadde også skrevet vinnerlåten fra Melodifestivalen 1968, «Det börjar verka kärlek, banne mej» som endte på femteplass i Eurovision Song Contest 1968. «Det blir alltid värre framåt natten» var Sveriges bidrag til Eurovision Song Contest 1978, der den ble nummer 14 av 20 av deltakere.

Bakgrunn 
Sangen var én av ti deltakerlåter i svenske Melodifestivalen i Stockholm 11. februar 1978. Sangen ble fremført av artisten Björn Skifs som tidligere hadde gjort stor suksess med låter som «Michelangelo», «Härligt, härligt men farligt, farligt» og ikke minst en coverversjon av «Hooked on a Feeling» som toppet den amerikanske Billboard-listen i april 1974.

I Melodifestivalen 1978 vant Björn Skifs en knapp seier over sangen «Miss Decibel» med Kikki Danielsson, Lasse Holm og Wizex. «Det blir alltid värre framåt natten» ble dermed Sveriges bidrag til den internasjonale finalen i Paris i april samme år.

I den internasjonale finalen var sangen den siste ut på scenen av 20 deltakere, og på forhånd hadde Björn Skifs vært misfornøyd med konkurransereglene som krevde at landene måtte synge på sine respektive språk. Skifs truet med å fremføre den engelske versjonen i protest, og helt frem til fremføringen planla han å synge på engelsk. Da han satte seg ved flygelet, ombestemte han seg imidlertid i siste liten – med det resultat at han glemte den svenske teksten i begynnelsen av sangen. I stedet sang han den andre strofen på tullesvensk: «Röppni fälls, örr ur i knön, och kniblisaa, på kvällen». Egentlig skulle han ha sunget: «Trivs med mitt jobb, har kompisar att snacka med, det flyter». Skifs hentet seg fort inn igjen og fremførte resten av sangen uten problemer. Produsenten Bengt Palmers dirigerte det svenske orkesteret.

I avstemningen endte sangen som nummer 14 av 20 med 26 poeng – hvorav 10 kom fra den norske juryen.

Skifs vant Melodifestivalen på nytt i 1981 med sangen «Fångad i en dröm».

Om sangen 
Teksten handler om en ung og singel mann som lever et bra liv med vennene sine, han spiser sent og dyrt og har masse fritidssysler. Men han mangler en kjæreste, og savnet etter kjærlighet «blir alltid verre frem mot natten».

Den engelske versjonen har tittelen «When the Night Comes» og ble gitt ut på singel i Europa samme år.

Listeplasseringer 
Sangen lå på Svensktoppen i perioden 23. april–4. juni 1978 med en andreplass som høyeste plassering. Den tok seg også inn på den svenske singelisten 21. april 1978 og lå der i fire uker med en åttendeplass som høyeste notering.

Referanser 

Sveriges bidrag i Eurovision Song Contest
Bidrag til Melodifestivalen
Vinnere av Melodifestivalen
Svenske sanger
Sanger fra 1978